KIRJALLINEN KYSYMYS E-0757/03

esittäjä(t): Nelly Maes (Verts/ALE) komissiolle

(12. maaliskuuta 2003)

Aihe: Estettävissä olevan sokeuden voittaminen

Vision 2020: the Right to Sight (oikeus näköön) on maailmanlaajuinen kampanja, jolla pyritään poistamaan estettävissä oleva sokeus maailmasta vuoteen 2020 mennessä. Kampanjalla halutaan muuttaa 2000-luvun ensimmäisellä vuosisadalla todeksi ajatus, että kaikilla ihmisillä on oikeus nähdä eikä köyhyys, tiedon puute tai hoidon puute voi riistää heiltä tätä oikeutta.

Sokeista 90 prosenttia elää kehitysmaissa, ja 80 prosenttia tapauksista olisi voitu estää tai parantaa. Kaihi voidaan leikata. Trakooma, infektiotauti, joka aiheuttaa sokeutta ja esiintyy usein naisilla ja lapsilla alueilla, joilla on puutetta puhtaasta vedestä, voidaan välttää ja parantaa. Jokisokeus on tarkoitus kitkeä maailmasta vuoteen 2007 mennessä. Läntisessä Afrikassa sairaus on jo hallinnassa. Harvat kampanjat ovat onnistuneet yhtä hyvin yhtä vähin varoin.

Onko komissio valmis asettamaan ensisijaiseksi tavoitteeksi kaikkien sokeuden muotojen maailmanlaajuisen torjunnan?

Jos komissio on tähän valmis, miten se aikoo toimia?

Poul Nielsonin komission puolesta antama vastaus

(16. huhtikuuta 2003)

Komissio on tietoinen estettävissä olevan sokeuden aiheuttamasta sairauskuormituksesta. Arviolta 150 miljoonaa ihmistä maailmassa kärsii vakavasta heikkonäköisyydestä. Tästä joukosta noin 40 miljoonaa on sokeita, joiden näöntarkkuus on huonompi kuin 3/60. Kuten kysymyksessä mainitaan, 90 prosenttia sokeista asuu kehitysmaissa ja 80 prosenttia kaikesta sokeudesta voidaan estää tai parantaa. Sokeus vaikuttaa vakavasti sitä sairastavien terveyteen ja yhteiskunnan talouteen. Yli 70 prosenttia maailmassa esiintyvästä sokeudesta aiheutuu kaihista, trakoomasta tai glaukoomasta. Muista merkittävistä sokeuden aiheuttajista voitaisiin kitkeä esimerkiksi A-vitamiinin puutostila, Etelä-Afrikassa esiintyvä jokitauti ja spitaali. Koska ikääntyminen ja kaupungistuminen muuttavat taudinkuvaa monessa kehitysmaassa, myös esimerkiksi sokeritaudin aiheuttamasta verkkokalvosairaudesta ja verkkokalvon keskiosan rappeutumisesta johtuvan sokeuden odotetaan lisääntyvän.

Komissio tukee terveydenhoitojärjestelmien kehittämistä, koska järjestelmät ovat avain useimpien sokeuden aiheuttajien tehokkaaseen ja pysyvään torjumiseen. Koska trakoomaa voidaan torjua myös kiinnittämällä huomiota vedenjakeluun ja puhtauteen, komissio on osoittanut siihen yli 600 miljoonan euron tuen. Lisäksi komissio on tukenut kahdeksannesta Euroopan kehitysrahastosta (EKR) 4,5 miljoonalla eurolla African Programme for Onchocerciacis Control -ohjelmaa, jonka rahoitukseen ovat osallistuneet myös Belgia, Tanska, Ranska, Saksa, Italia, Luxemburg, Alankomaat, Portugali ja Yhdistynyt kuningaskunta.

Yhteisö on rahoittanut terveydentilaa koskevan yhteisön toimintaohjelman (19972002) puitteissa useita näkökykyyn liittyviä hankkeita:

- yhteisön indikaattoreiden laatimiseen liittyvät hankkeet (ECHI, Eurorêves, jne.), jotka kattavat useimmat terveyden alat, näkökyky mukaan luettuna;

- hankkeet, joissa seurataan riskitekijöitä, kuten sydän- ja verisuonitauteja ja sokeritautia, jotka ovat yleisiä näkökyvyn heikkenemisen tai menettämisen syitä.

Lisäksi yksi yhteisön uuden kansanterveysalan toimintaohjelman (20032008) ensisijaisista toiminta-aloista vuonna 2003 on liikalihavuus, joka on riskitekijä sydän- ja verisuonitaudeissa ja sokeritaudissa.